Document ID: 32014R0288

REGOLAMENT TA’ IMPLIMENTAZZJONI TAL-KUMMISSJONI (UE) Nru 288/2014
tal-25 ta’ Frar 2014
li jistabbilixxi regoli skont ir-Regolament (UE) Nru 1303/2013 tal-Parlament Ewropew u tal-Kunsill li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Ewropew Marittimu u tas-Sajd u li jistabbilixxi dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni u l-Fond Ewropew Marittimu u tas-Sajd fir-rigward ta’ mudell għal programmi operazzjonali skont l-għan ta’ Investiment għat-tkabbir u l-impjiegi u skont ir-Regolament (UE) Nru 1299/2013 tal-Parlament Ewropew u tal-Kunsill dwar dispożizzjonijiet speċifiċi għall-appoġġ mill-Fond Ewropew għall-Iżvilupp Reġjonali għall-għan ta’ kooperazzjoni territorjali Ewropea fir-rigward ta' mudell għall-programmi ta’ kooperazzjoni skont il-mira ta’ kooperazzjoni territorjali Ewropea
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament (KE) Nru 1083/2006 (1), u b'mod partikolari l-Artikolu 96(9) tiegħu,
Wara li kkunsidrat ir-Regolament (UE) Nru 1299/2013 tal-Parlament Ewropew u tal-Kunsill dwar dispożizzjonijiet speċifiċi għall-appoġġ mill-Fond Ewropew għall-Iżvilupp Reġjonali għall-għan ta’ kooperazzjoni territorjali Ewropea (2), u b’mod partikolari l- Artikolu 8(11) tiegħu,
Wara li kkonsultat il-Kumitat ta’ Koordinament għall-Fondi Ewropej Strutturali u ta' Investiment stabbilit skont l-Artikolu 150(1) tar-Regolament (UE) Nru 1303/2013,
Billi:
(1)
Huwa meħtieġ li jiġu stabbiliti żewġ mudelli, wieħed għall-programmi operazzjonali skont il-mira ta’ Investiment għat-tkabbir u l-impjiegi u wieħed għall-programmi ta’ kooperazzjoni skont l-għan ta’ kooperazzjoni territorjali Ewropea. Kull mudell se jistabbilixxi kundizzjonijiet uniformi għall-preżentazzjoni ta’ informazzjoni f’kull taqsima ta’ programmi operazzjonali jew ta’ kooperazzjoni. Dan huwa meħtieġ biex jiġi żgurat li l-informazzjoni tkun konsistenti, komparabbli u, fejn meħtieġ, tista' tiġi aggregata.
(2)
Id-dispożizzjonijiet f’dan ir-Regolament huma marbuta mill-qrib, billi jittrattaw dispożizzjonijiet dwar il-kontenut ta’ programmi taħt il-politika ta’ koeżjoni. Sabiex tiġi żgurata koerenza bejn dawk id-dispożizzjonijiet, li għandhom jidħlu fis-seħħ fl-istess ħin, u biex tiġi ffaċilitata perspettiva komprensiva u aċċess kumpatt għalihom mir-residenti kollha tal-Unjoni, huwa mixtieq li jiġu inklużi dispożizzjonijiet li jistabbilixxu mudelli għal programmi taħt il-politika ta’ koeżjoni li jridu jiġu stabbiliti permezz ta’ atti ta’ implimentazzjoni meħtieġa mir-Regolament (UE) Nru 1303/2013 u r-Regolament (UE) Nru 1299/2013 f’Regolament wieħed.
(3)
Il-mudelli se jiffurmaw il-bażi għall-iżvilupp ta’ sistema tal-iskambju tad-dejta elettronika msemmija fl-Artikolu 74(4) tar-Regolament (UE) Nru 1303/2013 rigward il-kontenut u s-sottomissjoni ta’ programmi operazzjonali u programmi ta’ kooperazzjoni. Dawn għandhom għalhekk jistabbilixxu l-mod li bih id-dejta dwar il-programmi operazzjonali u programmi ta’ kooperazzjoni se tiddaħħal fis-sistema għall-iskambju elettroniku ta’ informazzjoni. Madankollu, dan ma għandux jaffettwa l-preżentazzjoni finali tal-programmi operazzjonali u l-programmi ta’ kooperazzjoni, inkluż it-tqassim tat-testi u tat-tabelli, peress li s-sistemi ta’ skambju ta' dejta elettronika għandhom jippermettu strutturar u preżentazzjoni differenti tad-dejta li tkun ġiet imdaħħla f’din is-sistema.
(4)
Il-mudell għal programmi operazzjonali għandu jikkorrispondi mal-istruttura tal-programm operazzjonali stabbilit fl-Artikolu 96 tar- Regolament (UE) Nru 1303/2013 u l-mudell għall-programmi ta’ kooperazzjoni għandu jikkorrispondi mal-istruttura tal-programm ta’ kooperazzjoni stabbiliti fl-Artikolu 8 tar-Regolament (UE) Nru 1299/2013. Sabiex tiżgura kundizzjonijiet uniformi għad-dħul ta’ dejta, il-mudelli għandhom jiddefinixxu l-karatteristiċi tekniċi ta’ kull qasam f’sistema elettronika ta’ skambju ta’ dejta. Minbarra dejta strutturata, il-mudelli għandhom jipprovdu l-għażla li jissottomettu informazzjoni mhux strutturata fil-forma ta’ annessi obbligatorji jew mhux obbligatorji. Għal tali annessi mhuwiex neċessarju li jiġu stabbiliti karatteristiċi tekniċi.
(5)
Sabiex tiġi żgurata l-applikazzjoni korretta tar-Regolament (UE) Nru 1303/2013 u tar-Regolament (UE) Nru 1299/2013, il-mudelli għandhom jidentifikaw l-informazzjoni li hija suġġetta għal deċiżjoni ta’ implimentazzjoni tal-Kummissjoni li tapprova l-programm. Barra minn hekk, il-mudell għall-programmi operazzjonali taħt il-mira ta’ Investiment għat-tkabbir u l-impjiegi, għandu jidentifika anki l-elementi li jistgħu jiġu ppreżentati fil-Ftehim ta’ Sħubija biss, skont l-Artikolu 96(8) tar-Regolament (UE) Nru 1303/2013.
(6)
Huwa meħtieġ ukoll li jiġu speċifikati taqsimiet tal-mudell għall-programmi operazzjonali skont l-għan ta’ Investiment għat-tkabbir u l-impjiegi, li ma għandux jintlaħaq mill-Istati Membri jekk il-programmi operazzjonali jkunu ddedikati esklussivament għall-assistenza teknika jew għall-Inizjattiva favur l-Impjieg taż-Żgħażagħ kif imsemmi fl-Artikolu 16 tar-Regolament (UE) Nru 1304/2013 tal-Parlament Ewropew u tal-Kunsill (3). Hekk kif ir-rekwiżiti tal-kontenut ta’ programmi operazzjonali ddedikati għall-garanzija mhux limitata konġunta u t-titolizzazzjoni ta' strumenti finanzjarji favur intrapriżi mikro, żgħar u ta’ daqs medju kif definiti fir-Rakkomandazzjoni tal-Kummissjoni 2003/361/KE (4) u implimentati mill-Bank Ewropew tal-Investiment jirrappreżentaw subsett tar-rekwiżiti għall-kontenut ta’ programmi oħra skont l-għan ta’ Investiment għat-tkabbir u l-impjiegi huwa meħtieġ li jiġu identifikati oqsma ta’ mudell rispettiv li għandhom ikunu inklużi f’tali programmi dedikati.
(7)
Sabiex tkun tista’ ssir l-applikazzjoni fil-pront tal-miżuri previsti, dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea,
ADOTTAT DAN IR-REGOLAMENT:
Artikolu 1
1. Il-mudell għall-preparazzjoni tal-programmi operazzjonali skont l-għan ta’ Investiment għat-tkabbir u l-impjiegi hija stipulata fl-Anness I ta' dan ir-Regolament.
2. Il-mudell għall-preparazzjoni tal-programmi operazzjonali skont l-għan ta’ Investiment għat-tkabbir u l-impjiegi hija stipulata fl-Anness I ta' dan ir-Regolament.
Artikolu 2
Dan ir-Regolament jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, il-25 ta’ Frar 2014.

Labels: 19
5
6
12
15